ཡང་ནག་རྩིསལྟར།གནའ་བོའི་མི་ཡི་རིགས་སམ་རུས་ཁམས་ངོས་འཛིན་སྐབས།རུས་ཆེན་སྡེ་ལྔ་སྟེ།ཀེག་ཤིང་ཁམས།ཇི་མེ་ཁམས།ཀུང་ས་ཁམས།ཤང་ལྕགས་ཁམས།འུ་ཆུ་ཁམས།ཞེས་གང་ཟག་སོ་སོར་ལུས་ངག་གི་རྩོལ་བ་དང༌།བསམ་གཞིག་བྱ་སྟངས་སྐོར་ལ་དཔྱད་ནས་རུས་ཁམས་ངོས་འཛིན་སྟངས་སྐོར་བསྟན་ཡོད།ཡང་ནག་རྩིས་ནས་སྲོག་ཁམས།དབང་ཁམས།ལུས་ཁམས།རླུང་ཁམས།ཞེས་གང་ཟག་སོ་སོའི་སྲོག་ལུས་དབང་རླུང་སོགས་ལ་ཁམས་ཀྱི་ཐ་སྙད་བརྩི་ཚུལ་ཡོད།གོང་བཤད་ཀྱི་ཁམས་ཐམས་ཅད་དམ་ཡང་ན་རེ་འགའི་ཁམས་ཤིང་ཡིན་ན།ལྕགས་ཀྱིས་རང་ལ་གནོད་པ་དང༌།ས་ཡིས་རང་ལ་གྲོགས་སམ་བསྐྱེད་པར་བྱེད་པ།མེ་ལ་རང་གིས་སྨིན་པར་བྱེད་པ།ཆུ་ཡིས་རང་ཉིད་བསྐྱེད་པར་བྱེད་པ་སོགས་མ་བུ་དགྲ་གྲོགས་ཀྱི་གནད་དུ་མ་བརྩིས་ནས་དགེ་སྐྱོན་གྱི་དབྱེ་རྒྱུ་ཡོད།དེ་བཞིན་གནམ་ལོའི་ཁམས་ལྕགས་ཡིན་ན་ཤིང་ཁམས་ལོ་བ་ལ་གནོད་པ་དང་གཞན་ལ་ཕན་གྲོགས་བྱེད་པ་སོགས་སྣང༌།སྲོག་ཁམས་བཟང་མིན་ནི་གཙོ་བོ་སྲོག་ལ་ཉེན་ཁ་ཆེ་མིན་བལྟ་ལ།དེ་བཞིན་དབང་ཁམས་བཟང་མིན་ལོ་དེར་དབང་ཐང་དར་གུད་ཆེ་མིན།ལུས་ཁམས་བཟང་མིན་ནི་ལུས་ལ་གནོད་འཚབ་ཆེ་ཆུང༌།རླུང་ཁམས་བཟང་མིན་ཡང་རླུང་རྟ་དར་མིན་གྱི་གནད་ཡོད་སྐད།གང་ཟག་དེའི་རླུང་རྟའི་ཁམས་ཤིང་ཡིན་ན་ཤིང་ལྗང་བས་གང་ཟག་དེའི་རླུང་རྟ་བསྐྱེད་པར་བྱེད་པ་ལ་དར་ལྗང་ཁུ་བསྒྲོན་ན་རླུང་རྟ་རྒྱས་པ་སོགས་ཕྱི་ནང་གི་གནད་དུ་མ་ཡོད་ཚུལ་བཤད།དེ་བཞིན་རླུང་རྟའི་ཁམས་མེ་དང༌།ཆུ།ས།ལྕགས་སོགས་ཡིན་ན་སོ་སོའི་ཁ་དོག་མཐུན་པར་རླུང་རྟ་བསྒྲོན་ན་བཟང་བར་བཤད།